# Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр.124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр.101/19) и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20) постапувајќи по Жалбата изјавена од Здружение на граѓани Центарот за граѓански комуникации-Скопје (ЦГК) преку полномошник Сабина Факиќ, вработена во ЦГК, поднесена против Решението на Министерството за животна средина и просторно планирање, по предметот Барање за пристап до информации од јавен карактер, на ден 29.04.2025 година, го донесе следното:

**Р Е Ш Е Н И Е**

1. Жалбата изјавена од Здружение на граѓани Центарот за граѓански комуникации-Скопје (ЦГК) преку полномошник Сабина Факиќ, вработена во ЦГК, поднесена против Решението на Министерството за животна средина и просторно планирање бр.09-1501/2 од 23.04.2025 година, заведена во Агенцијата со бр. 08-155 на 24.04.2025 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган**.
2. **Решението на Имателот на информации бр. 09-1501/2 од 23.04.2025 година СЕ ПОНИШТУВА.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Здружение на граѓани Центарот за граѓански комуникации-Скопје (ЦГК), како што се наведува во Жалбата со бр.0306-81/1 од 24.04.2025 година, на 26.03.2025 година поднел Барање за пристап до информации од јавен карактер со бр.0302-73/1 од 26.03.2025 година до Министерството за животна средина и просторно планирање, со кое побарал по е-маил да му се достави фотокопија од следната информација:

„1. Извештаите за реализација на програмите за инвестирање во животната средина за 2022, за 2023 и за 2024 година;

2. Извештаите за реализација на програмите за управување со водите за 2022, за 2023 и за 2024 година;

3. Извештаите за реализација на програмите за заштита на природата за 2022, за 2023 и за 2024 година;

4. Програмата за финансирање за управување со посебни текови на отпад за 2022 година и

5. Извештаите за реализација на програмите за финансирање за управувањето со посебни текови на отпад за 2022, за 2023 и за 2024 година.“

Постапувајќи по ова Барање, Имателот на информации Министерството за животна средина и просторно планирање, на 23.04.2025 година, му доставил на Барателот Решение Решение бр.09-1501/2 со кое се прифаќа Барањето на Барателот, во Решението наведува „... Надлежните сектори во МЖСПП ги доставија следните информации по однос на барањето:1.Годишен извештај во врска со реализација на Програмата за инвестирање во животната средина за 2022 година...Според Програмата и Конкурсот во рамките на планираните средства се рализираа проекти од следните области:

1. Изработка на техничка документација и изградба на каннализациони системи и системи за одведување и пречистување на отпадни води од 45.000.000,00 денари;

 2.Реализирање на проекти и активности за заштита на природата и биолошката разновидност во износ од 5.000.000,00 денари;...

 7.Поддршка на мерки и активности за заштита на животната средина во Република Северна Македонија во висина од 3.000.000,00 денари

 8.Реализација на проекти и активности одобрени согласно Програмата за инвестирање за 2020 и 2021 година во износ од 22.000.000,00 денари и

 9.Трошоци за спроведување на програмата во износ од 2.000.000,00 денари

Програмата за инвестирање во жвотната средина за 2022 година се спроведува согласно утврдените одредби и тоа за:...За реализација на Програмата за инвестирање во животната средина за 2022 година беа склучени вкупно 106 (сто и шест) договори за доделување на средства во вкупен износ од 65.000.000,00 денари врз основа на точките 1, 2, 3 и 4 од дел IV на Програмата за инвестирање во животната средина за 2022 година.”

Во прилог на решението доставува Табела 1: Преглед на реализација на средствата од Програма за инвестирање во животната средина за 2022 година. Во продолжение на Решението наведува „Извештаите за 2023 и 21024 година не се поминати на Влада. Истите ќе ви се достават штом Владата ги усвои.

 4.ПРОГРАМА ЗА ФИНАНСИРАЊЕ НА УПРАВУВАЊЕТО СО ПОСЕБНИ ТЕКОВИ НА ОТПАД ЗА 2022 ГОДИНА нема.Првата програма е донесена 2024 година...

 5.1 Со програмата за финансирање на управувањето со посебни текови на отпад за 2023 година се доделија средства во износ од 120.000.000,00 денари... 5.2 Со програмата за финансирање на управувањето со посебни текови на отпад за 2024 година се доделија средства во износ од 120.000.000,00 денари...Овие средства не се реализирани.”

Незадоволен од наведеното Решение Барателот на информацијата, во законски предвидениот рок, поднесе Жалба заведена во Агенцијата со бр. 08-155 на 24.04.2025 година. Во Жалбата наведува “...наместо да ги достави побараните извештаи во Решението доставува селективни податоци за реализација на мал дел од програмите наспроти сите побарани....”

Агенцијата со електронски допис бр. 08-155 на 24.04.2025 година ја препрати Жалбата до Имателот на информации и побара во рок од седум (7) дена да се произнесе по истата и до Агенцијта да ги достави сите списи во врска со предметот.

Имателот на информации по мејл на 24.04.2025 година, достави одговор на жалба до Агенцијата. Во одговорот меѓу другото наведува„...1.Секторот за одржлив развој го достави Извештајот за реализација на Програмата за инвестирање во животната средина за 2022 (дел од Решението за прифаќање на барателот. Програмите за 2023 и 2024 година се уште не се поминати на Влада на РСМ, и како такви се неофицијални документи) 2. Од секторот Води ме информираа дека немаат Извештаи ...што е официален наод и на Државниот завод за ревизија.Иавештајот за 2024 им е во тек на изработка. 3. Секторот за природа го достави Извештајот за реализација на Програмата за заштита на природата за 2022 ( дел од Решението...Програмите за 2023 и 2024...се неофицијални документи). 4. Секторот отпад ги достави сите побарани податоци кои се дел од Решеието за прифаќање...”

 Постапувајќи по Жалбата, Агенцијата за заштита на правото на слободен пристап до информациите од јавен карактер истата **ја уважи**, оспореното Решение на Имателот на информации бр. 09-1501/2 од 23.04.2025годинаго поништи и **предметот го врати на повторно постапување пред првостепениот орган**, поради следното:

По разгледувањето на Жалбата и другите списи во врска со предметот, Агенцијата утврди дека Имателот на информации и покрај тоа што донел Решение согласно член 20 од Законот за слободен пристап до информации од јавен карактер, на Барателот не му ги доставил бараните информации.

Согласно член 3 став 1 алинеја 2 од Законот за слободен пристап до информации од јавен карактер („Сл. весник на Република Северна Македонија“ бр. 101/2019) е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“ додека пак, согласно алинеја 4 од истиот член „документ" е секој запис на информација без оглед на нејзината физичка форма или карактеристики, пишан или печатен текст, карти, шеми, фотографии, слики, цртежи, скици, работни материјали, како и звучни, гласовни, магнетски или електронски, оптички или видео снимки во која било форма, како и пренослива опрема за автоматска обработка на податоци со вградени или преносливи мемории за складирање на податоците во дигитална форма, и согласно член 10 став (1) од истиот Закон, е должен да ја информира јавноста со објавување на податоци од негова надлежност, и други информации кои произлегуваат од надлежноста и работата на имателот на информацијата. Со давање на бараните податоци нема да настане штета за Имателот на информации. Преку давањето на бараните информации ќе се обезбеди поголема транспарентност и отчетност на работата на Имателот на информации, за начинот на кој се трошат јавните пари, односно парите на граѓаните и ќе се овозможи остварување на јавниот интерес.

Што се однесува до наводите на Имателот на информации во одговорот на жалба „...Станува збор за делумно одговорено Решение, затоа што дел од Извештаите не се официјално поминати на Влада, а секторот Води не располага со вакви извештаи...”

Агенцијата му укажува на Имателот на информации дека одбивање на пристапот до бараната информација може да се спроведе само врз основа на исклучоците утврдени таксативно во член 6 став 1 од Законот за слободен пристап до информации од јавен карактер.

Доколку Имателот на информации смета дека бараната информација претставува исклучок нормиран во член 6 став 1 од Законот за слободен пристап до информации од јавен карактер, должен е да донесе решение со кое жалбата ќе ја одбие согласно член 20 став 1 од истиот Закон, по спроведување на задолжителниот Тест на штетност, како задолжителна постапка, со која се утврдува кој е интересот кој се заштитува.

Поради наведеното, Имателот на информации е должен одново да го разгледа Барањето, да постапи согласно одредбите од Законот за слободен пристап до информации од јавен карактер и со соодветно решение да му ги достави бараните информации, на начин и во форма наведени во Барањето.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**

Доставено до:

- архива на Агенцијата

- жалителот/барател на информацијата

- имател на информацијата